ET Euroopa Liidu Teataja C 78/24

Hiina Rahvavabariigist pärit kaubaaluste käsivedukite ja nende oluliste osade impordi suhtes kohaldatavate dumpinguvastaste meetmete kordusuurimise algatamise teadaanne vastavalt nõukogu määruse (EÜ) nr 384/96 artiklile 12

(2006/C 78/06)

Komisjon on saanud nõukogu määruse (EÜ) nr 384/96 (kaitse kohta dumpinguhinnaga impordi eest riikidest, mis ei ole Euroopa Ühenduse liikmed, edaspidi “algmäärus”, (1) viimati muudetud määrusega (EÜ) nr 2117/2005 (2)) artikli 12 kohase taotluse uurida, kas Hiina Rahvavabariigist pärit kaubaaluste käsivedukite ja nende oluliste osade impordile kehtestatud dumpinguvastased meetmed on mõjutanud ekspordi-, edasimüügi- või järgnevaid ühenduse müügihindu.

1. Kordusuurimise taotlus

Taotluse esitas 16. veebruaril 2006 neli ühenduse tootjat (BT Products AB, Franz Kahl GmbH, Bolzoni Auramo SpA, Pramac Lifter S.p.A, edaspidi “taotluse esitajad”), kelle toodang moodustab olulise osa, käesoleval juhul 70 % ühenduse kaubaaluste käsivedukite ja nende oluliste osade kogutoodangust.

2. Toode

Vaatlusalune toode on Hiina Rahvavabariigist pärit kaubaaluste käsivedukid ja nende olulised osad, st šassiid ja hüdraulikaseadmed, mis kuuluvad praegu CN-koodide ex 8427 90 00 ja ex 8431 20 00 alla. Need CN-koodid on esitatud ainult teavitamise eesmärgil.

3. Kohaldatavad meetmed

Praegu kohaldatav meede on nõukogu määrusega (EÜ) nr 1174/2005 (3) kehtestatud lõplik dumpinguvastane tollimaks.

4. Kordusuurimise põhjused

Taotluse esitajad on esitanud piisavad tõendid, mis näitavad, et Hiina Rahvavabariigist pärit kaubaaluste käsivedukite ja nende oluliste osade impordi suhtes kohaldatav dumpinguvastane tollimaks ei ole kaasa toonud mingisugust ega piisavat muutust edasimüügi- või järgnevates ühenduse müügihindades. Tegelikult näitavad taotluses esitatud tõendid, et dumpinguvastaste meetmete kehtestamisest alates on vaatlusaluse toote ühenduse edasimüügihind jäänud samaks või mõnel juhul langenud, tingituna suurenenud dumpingust, mis on tõkestanud kehtivate meetmete kavatsetud parandavat mõju.

Taotluse esitajad on esitanud tõendid selle kohta, et vaatlusaluse toote import Hiina Rahvavabariigist toimub jätkuvalt märkimisväärsetes kogustes.

5. Menetlus

Olles pärast nõuandekomiteega konsulteerimist kindlaks määranud, et taotlus on esitatud ühenduse tootmisharu nimel ja et uurimise algatamise õigustamiseks on piisavalt tõendusmaterjali, algatab komisjon käesolevaga kordusuurimise seoses Hiina Rahvavabariigist pärit kaubaaluste käsivedukite ja nende oluliste osadega vastavalt algmääruse artiklile 12.

a) Küsimustikud

Uurimise seisukohast vajalike andmete saamiseks saadab komisjon küsimustikud taotluses nimetatud huvitatud isikutele või neile, kes tegid koostööd käesoleva kordusuurimise aluseks olevate meetmete kehtestamisega lõppenud uurimise raames, eelkõige Hiina Rahvavabariigi eksportijatele/tootjatele, eksportijate/tootjate ühendustele, importijatele, importijate ühendustele, kasutajatele ning asjaomase ekspordiriigi ametiasutustele.

Igal juhul peaksid kõik huvitatud isikud võtma viivitamata faksi teel komisjoniga ühendust, et saada teada, kas nad on taotluses loetletud, ning vajaduse korral taotlema küsimustikku punkti 6 alapunktis a sätestatud tähtaja jooksul, arvestades seda, et punkti 6 alapunktis b sätestatud tähtaega kohaldatakse kõigi huvitatud isikute suhtes.

b) Teabe kogumine ja huvitatud isikute ärakuulamine

Kõikidel huvitatud isikutel palutakse teha teatavaks oma seisukohad, esitada teavet, mida küsimustik ei hõlma, ja täiendavaid tõendeid. Kõnealune teave ja täiendavad tõendid peavad komisjonini jõudma punkti 6 alapunktis b sätestatud tähtaja jooksul.

Komisjon võib huvitatud isikud ära kuulata, kui nad esitavad selleks konkreetsed põhjused. Taotlus tuleb esitada lõike 6 punktis c sätestatud tähtaja jooksul.

6. Tähtajad

a) Huvitatud isikutele küsimustiku taotlemiseks

Kõik huvitatud isikud, kes ei osalenud käesoleva kordusuurimise aluseks olevate meetmete kehtestamisega lõppenud uurimises, peaksid taotlema küsimustikku niipea kui võimalik, kuid hiljemalt 15 päeva pärast käesoleva teadaande avaldamist Euroopa Liidu Teatajas.

b) Isikutele, kes teatavad endast, vastavad küsimustikule ja esitavad mis tahes muud teavet.

Kõik huvitatud isikud, kes soovivad, et nende märkusi uurimise käigus arvesse võetaks, peavad endast komisjonile teatama ning esitama oma seisukohad ja küsimustiku vastused või mis tahes muu teabe 40 päeva jooksul pärast käesoleva teadaande avaldamist Euroopa Liidu Teatajas, kui ei ole sätestatud teisiti. Tähelepanu juhitakse asjaolule, et enamiku algmääruses sätestatud menetlusõiguste kasutamine sõltub sellest, kas isik on endast eespool nimetatud ajavahemiku jooksul teatanud.

c) Ärakuulamised

Samuti võivad kõik huvitatud isikud sama 40päevase tähtaja jooksul taotleda komisjonilt ärakuulamist.

7. Kirjalikud pöördumised, küsimustiku vastused ja kirjavahetus

Kõik huvitatud isikute esildised ja taotlused tuleb esitada kirjalikult (mitte elektroonilisel kujul, kui ei ole sätestatud teisiti) ning need peavad sisaldama huvitatud isiku nime, aadressi, e-posti aadressi, telefoni- ja faksinumbrit. Kõik kirjalikud esildised, sealhulgas käesolevas teadaandes nõutud teave, küsimustiku vastused ja kirjavahetus, mille huvitatud isikud saadavad konfidentsiaalsena, peavad olema märgistatud sõnaga “Limited” (4)ning vastavalt algmääruse artikli 19 lõikele 2 peab nendega olema kaasas mittekonfidentsiaalne versioon, millel on märge “FOR INSPECTION BY INTERESTED PARTIES”.

Komisjoni postiaadress:

European Commission Directorate General for Trade Directorate B Office: J-79 5/16 B-1049 Brussels Faks (32-2) 295 65 05.

8. Koostööst keeldumine

Juhul kui huvitatud isik ei võimalda juurdepääsu vajalikule teabele või ei esita seda ettenähtud tähtaja jooksul või takistab uurimist märkimisväärselt, võib vastavalt algmääruse artiklile 18 nii negatiivsed kui positiivsed järeldused teha kättesaadavate faktide põhjal.

Kui selgub, et huvitatud isik on esitanud ebaõiget või eksitavat teavet, jäetakse selline teave arvesse võtmata ning võidakse vastavalt algmääruse artiklile 18 toetuda kättesaadavatele faktidele. Kui huvitatud isik ei tee koostööd või teeb seda üksnes osaliselt ja kasutatakse kättesaadavaid fakte, võib tulemus olla asjaomasele isikule ebasoodsam, kui see oleks olnud tema koostöö korral.

(1) EÜT L 56, 6.3.1996, lk 1. Määrust on viimati muudetud määrusega (EÜ) nr 2117/2005 (ELT L 340, 23.12.2005, lk 17).

(2) ELT L 340, 23.12.2005, lk 17.

(3) ELT L 189, 21.7.2005, lk 1.

(4) See tähendab, et dokument on üksnes sisekasutuseks. Dokument on kaitstud Euroopa Parlamendi ja nõukogu määruse (EÜ) nr 1049/2001 artikli 4 alusel (EÜT L 145, 31.5.2001, lk 43.). See on konfidentsiaalne dokument vastavalt algmääruse artiklile 19 ja GATT 1994 VI artikli rakendamist käsitleva WTO lepingu (dumpinguvastane leping) artiklile 6.